Запусцелая цэнтральная вуліца Леніна ў Двор Савічы (якое мястэчка ў Беларусі не мае вуліцы Леніна ці Савецкай?) заканчваецца могілкамі. Пасля Радаўніцы шэраг магіл дагледжаныя, упрыгожаныя пластыкавымі кветкамі, пад крыжамі фарбаваныя яйкі і булкі — сімвалы жыцця. Побач пакасіўшыся старыя закінутыя магілы з крыжамі. Жыць у вёсцы няма каму, але, калі глядзець па надпісах на крыжах і помніках, у сямейных пахаваннях з нядаўнімі курганамі зямлі знаходзяць спачын і тыя, хто ўжо даўно пакінуў Двор Савічы.